Die land se beste koeksisters by vanjaar se fees – Innibos
As jy lus is vir ‘n sappige soetigheidjie is die Huletts Koeksisterkompetisie by die kykNET-Leefstylverhoog beslis die plek vir jou. Hier kry lede van die publiek die geleentheid om drie verskillende koeksisters te proe. Dié lekkernye is die produkte van Christine Spies, Marida Schutte en Almarie Uys wat as die drie finaliste na ‘n landswye kompetisie aangewys is.
Die finaliste Christine Spies, Marida Schutte en Almarie Uys met hulle koeksisters.
Sunette Barnard en Maaida Miljo van die Vrouelandbou-unie (VLU) was lede van die span beoordelaars wat die finaliste aangewys het.
“Finaliste moet ‘n foto van hulle koeksister saam met die inskrywingsvorm en ‘n motiveringsbrief ingee. Hierna word ‘n top-15 gekies en hulle moet dan ‘n dosyn van hulle koeksisters instuur vir die beoordelaars om te proe,” verduidelik Miljo.
Dié drie finaliste is toe uit hierdie proses gekies. Volgens Daniël van der Merwe van Huletts het hulle Woensdag reeds sowat
630 stemme ontvang.
Die akteurs Francois Jacobs, Donnalee Roberts en Ivan Botha het ook koeksisters kom proe.
“Dit beteken 630 persone het reeds ál drie koeksisters geproe. Daar is al egter meer geproe maar nie almal doen die moeite om te stem nie – party kom eet maar net vir die lekker,” sê Van der Merwe maar voeg by dat mense vanjaar reeds meer stem as in die verlede.
Saterdag gaan die wenner van die kompetisie aangekondig word en sy sal R100 000 ontvang. Gaan proe die land se lekkerste koeksisters voor die einde van die week!
Die perfekte partytjie by die perfekte fees